Predkladacia správa

	Materiál sa na rokovanie vlády Slovenskej republiky predkladá z iniciatívy Ministerstva kultúry Slovenskej republiky. 

	Navrhuje sa zrušiť niektoré úlohy vyplývajúce Ministerstvu kultúry Slovenskej republiky z Plánu legislatívnych úloh vlády Slovenskej republiky na rok 2004, ako aj z Plánov práce vlády SR na rok 2003 a 2004. 
  	 Z Plánu legislatívnych úloh vlády Slovenskej republiky na rok 2004, schváleného  uznesením vlády Slovenskej republiky č. 26 zo 14. januára 2004, vyplynuli ministrovi kultúry úlohy predložiť na rokovanie vlády návrh zákona, ktorým sa mení a dopĺňa zákon NR SR č. 1/1996 Z. z. o audiovízii v znení neskorších predpisov, návrh zákona, ktorým sa mení a dopĺňa zákon NR SR č. 13/1993 Z. z. o umeleckých fondoch v znení zákona č. 283/1997 Z. z. a návrh zákona, ktorým sa mení a dopĺňa zákon č. 68/1997 Z. z. o Matici slovenskej v znení neskorších predpisov. 
	Z Plánu práce vlády Slovenskej republiky na rok 2003, schváleného  uznesením vlády Slovenskej republiky č. 1381 z 18. decembra 2002, sa navrhuje zrušiť úloha predložiť návrh transformácie Slovenského centra dizajnu a z Plánu práce vlády Slovenskej republiky na rok 2004, schváleného  uznesením vlády Slovenskej republiky č. 1223 zo 17. decembra 2003, sa navrhuje zrušiť úloha  predložiť návrh opatrení na zaradenie registra kultúry do kultúrneho portálu Európskej komisie, ako aj úloha predložiť návrh modelu transformácie príspevkových organizácií v rezorte kultúry. 

	Keďže plnenie úloh navrhovaných na zrušenie významne ovplyvnili východiská Stratégie štátnej kultúrnej politiky, schválenej uznesením vlády SR č. 1067 z 10. novembra 2004, bolo nutné ich prehodnotiť a zladiť s touto stratégiou.

	Zároveň sa aktuálne navrhuje zmeniť termín plnenia úlohy vyplývajúcej Ministerstvu kultúry Slovenskej republiky z uznesenia vlády Slovenskej republiky č. 589 z 27. júna 2001, pretože jej plnenie nie je  možné zabezpečiť v  roku 2004.

	Predkladaný materiál nemá finančný, ekonomický, environmentálny vplyv a ani vplyv na zamestnanosť.
	
	Materiál bol predmetom medzirezortného pripomienkového konania, v rámci ktorého sa k nemu vyjadrili povinne pripomienkujúce subjekty. Materiál sa predkladá bez rozporov.